
Pripomienky k Návrhu zákona o verejnoprávnych zdravotných poisťovniach a o zmene a doplnení niektorých zákonov (číslo materiálu: 8773/2007 – OL)

Dňa 2. februára 2007 bolo na internetovej stráne Ministerstva zdravotníctva SR zverejnené oznámenie o materiáli „Návrh zákona o verejnoprávnych zdravotných poisťovniach a o zmene a doplnení niektorých zákonov“ (ďalej len „Návrh zákona o VZP“) na pripomienkové konanie. Lehota na predloženie pripomienok bola stanovená na 15 pracovných dní, teda do 23. februára 2007.

VŠEOBECNÉ PRIPOMIENKY

Ústavný rámec poskytovania zdravotnej starostlivosti predstavuje čl. 40 Ústavy Slovenskej republiky (ďalej „Ústava“), podľa ktorého každý má právo na ochranu zdravia; na základe zdravotného poistenia majú občania právo na bezplatnú zdravotnú starostlivosť a na zdravotnícke pomôcky za podmienok, ktoré ustanoví zákon. Článok 40 Ústavy teda explicitne priznáva právo na ochranu zdravia a na bezplatnú zdravotnú starostlivosť. Toto právo sa zaručuje implicitne uloženou povinnosťou štátu vytvoriť mechanizmus umožňujúci každému realizovať jeho právo na bezplatnú zdravotnú starostlivosť na náklady zdravotného poistenia. V súlade s čl. 51 ods. 1 Ústavy sa možno práv uvedených v čl. 40 Ústavy domáhať len v medziach zákonov, ktoré toto ustanovenie vykonávajú. Z hľadiska citovaného čl. 40 Ústavy má teda zákonodarca autonómiu pri určení obsahu a formy mechanizmu umožňujúceho výkon ústavného práva na bezplatnú zdravotnú starostlivosť na náklady zdravotného poistenia.

Pokiaľ ide o európske právo, čl. 152 ods. 5 prvá veta Zmluvy o založení Európskeho spoločenstva (ďalej „Zmluva o ES“) obsahuje výslovnú úpravu tzv. negatívnej kompetencie, keď podľa tohto ustanovenia činnosť spoločenstva v oblasti verejného zdravia plne rešpektuje zodpovednosť členských štátov za organizáciu zdravotníctva a poskytovanie zdravotníckych služieb a zdravotnej starostlivosti. Z toho vyplýva, že členské štáty majú zásadne výlučnú právomoc pri formovaní svojich národných systémov zdravotníctva.

Uvedená autonómia zákonodarcu však nie je absolútna, ale má ďalšie právne hranice definované Ústavou a zákonmi, predpismi európskeho práva a medzinárodnými zmluvami. Politickou hranicou uvedenej autonómie by malo byť programové vyhlásenie vlády. Z týchto hľadísk sú ďalej posúdené aj niektoré obsahové prvky Návrhu zákona o VZP.

1. Transformácia štátnych zdravotných poisťovní na verejnoprávne poisťovne

Návrh zákona o VZP smeruje k zriadeniu verejnoprávnych poisťovní (Všeobecnej zdravotnej poisťovne a Spoločnej zdravotnej poisťovne), ktoré sú právnymi nástupcami štátnych zdravotných poisťovní ako akciových spoločností. 

Návrh zákona o VZP mení právnu formu Všeobecnej zdravotnej poisťovne, a. s. a Spoločnej zdravotnej poisťovne, a. s. zo štandardnej právnej formy obchodného práva – akciovej spoločnosti – na neštandardnú právnu formu sui generis blízku verejnoprávnej inštitúcii.

Akciová spoločnosť nepochybne je podnikateľským subjektom s precíznou právnou úpravou s prehľadne definovanými a kontrolovateľnými vlastníckymi vzťahmi, riadiacimi a kontrolnými orgánmi. Aj povinnosti pri vedení účtovníctva a výkazníctva, zostavovanie a zverejňovanie účtovných závierok a výročných správ, povinnosť overovania účtovných závierok nezávislým audítorom dávajú záruku, že hospodárenie zdravotnej poisťovne ako akciovej spoločnosti je transparentné. Právna úprava akciovej spoločnosti má v (česko-)slovenskom právnom poriadku takmer 20-ročnú novodobú históriu, je to teda právna forma opakovane otestovaná v právnych vzťahoch, ktorá po vstupe Slovenskej republiky do Európskej únie navyše zodpovedá prísnym európskym štandardom.

Právna forma akciovej spoločnosti je plne použiteľná aj v prípade, ak jediným akcionárom je štát. Štát môže vykonávať všetky akcionárske práva, je teda plne v jeho rukách, aké osoby budú členom štatutárneho orgánu – predstavenstva – a členom kontrolného orgánu – dozornej rady, ako bude zdravotná poisťovňa hospodáriť, ako naloží s hospodárskym výsledkom. Štát ako akcionár môže autonómne rozhodnúť, že zdravotná poisťovňa použije akýkoľvek zisk na úhradu za zdravotnú starostlivosť, čiže štát môže aj pri existujúcej právnej forme poľahky dosiahnuť všetky ciele, ktoré predkladateľ uvádza v predkladacej správe aj dôvodovej správe k Návrhu zákona o VZP.

Naopak, verejnoprávna inštitúcia nie je v slovenskom právnom poriadku zadefinovaná ako právna forma, nemá teda ako právna forma samostatnú právnu úpravu. To si, koniec-koncov, uvedomuje aj predkladateľ Návrhu zákona o VZP, ktorý dáva štátnym poisťovniam verejnoprávny charakter práve Návrhom zákona o VZP, čiže verejnoprávnosť týchto zdravotných poisťovní vytvára ad hoc. Absencia právnej úpravy a skúseností s jej realizáciou dáva dôvod na pochybnosti, či práve zmena právnej formy, t.j. „prinavrátenie“ verejnoprávneho charakteru štátnym zdravotným poisťovniam, predstavuje optimálne riešenie garantujúce zlepšenie ich hospodárenia a zdravotnej starostlivosti poskytovanej ich poistencom.

Predkladateľ Návrhu zákona o VZP v dôvodovej správe opakovane argumentuje, že štátnym zdravotným poisťovniam je potrebné „prinavrátiť“ verejnoprávny charakter, aby sa zdravotným poisťovniam zabránilo v nehospodárnom nakladaní s finančnými prostriedkami poistencov. Ako však táto motivácia súvisí s právnou formou zdravotných poisťovní? V čom sa zmení hospodárenie štátnych poisťovní, ak zmenia právnu formu na verejnoprávne poisťovne? Obchodný zákonník v rámci právnej úpravy pôsobnosti predstavenstva akciovej spoločnosti precízne upravuje aj zodpovednosť predstavenstva za škodu, ktorú svojím (neprofesionálnym) konaním spôsobia spoločnosti. Pokiaľ štátne zdravotné poisťovne nehospodárne nakladali s finančnými prostriedkami, je na mieste otázka, akú zodpovednosť a voči komu vyvodil štát, ktorý je ich 100% akcionárom. A aké záruky poskytne nová právna forma, že sa nehospodárne nakladanie s finančnými prostriedkami do budúcna vylúči?

Záver k bodu 1:
Navrhované opatrenie v podobe transformácie štátnych zdravotných poisťovní na verejnoprávne poisťovne, ktoré je súčasťou Návrhu zákona o VZP, predstavuje racionálne neobhájiteľný krok späť, keď sa opustí štandardná právna forma akciovej spoločnosti a nahradí sa právnou formou sui generis.
 
Túto pripomienku považujeme za zásadnú.
2. Transformácia zdravotných poisťovní na nepodnikateľský subjekt a s tým spojené obmedzenie použitia zisku

Súčasťou Návrhu zákona o VZP je aj zmena zákona č. 581/2004 Z.z. spočívajúca v tom, že podľa nového znenia § 2 ods. 1 uvedeného zákona sa zdravotná poisťovňa definuje ako „akciová spoločnosť založená za iným účelom ako podnikanie so sídlom na území Slovenskej republiky alebo verejnoprávna poisťovňa. Zdravotná poisťovňa je založená na vykonávanie verejného zdravotného poistenia, ktoré vykonáva na základe povolenia na vykonávanie verejného zdravotného poistenia.“
Okrem toho podľa nového znenia § 15 ods. 2 písm. b) zákona č. 581/2004 Z.z. ak po splnení povinnosti viesť v účtovníctve oddelenú analytickú evidenciu samostatne pre účtovné okruhy jednotlivých poistných druhov a prevádzkovú činnosť „je v okruhu verejného zdravotného poistenia výsledkom kladný výsledok hospodárenia, môže ho zdravotná poisťovňa použiť len v rámci účtovného okruhu verejného zdravotného poistenia a to buď na tvorbu rezervného alebo ostatných fondov tvorených zo zisku, resp. nerozdelením zisku, ktoré budú následne slúžiť na vykrytie prípadnej straty v tomto účtovnom okruhu“.
2.1 Vecné nedostatky

V prvom rade je potrebné poukázať na skutočnosť, že návrh vychádza z nesprávnej premisy, podľa ktorej by akcionári zdravotnej poisťovne nemali mať právo na zisk. Predsa motivácia dosahovať zisk je imanentnou súčasťou podnikania, poskytovanie zdravotnej starostlivosti a vykonávanie verejného zdravotného poistenia nevynímajúc. Dividenda predstavuje spravodlivú odmenu za to, že zdravotná poisťovňa efektívne vykonávala verejné zdravotné poistenie, t.j. riadne a včas uhradila každému poskytovateľovi zdravotnej starostlivosti takú úhradu, na akej sa s ním vopred dohodla v zmluve o poskytovaní zdravotnej starostlivosti. Pokiaľ sa zdravotnej poisťovni efektívnym nákupom zdravotnej starostlivosti podarilo dosiahnuť úsporu, nie je dôvod, aby sa nej nepodieľali akcionári. Napokon, ostatní účastníci trhu poskytovania zdravotnej starostlivosti (napr. výrobcovia a veľkodistribútori liekov, lekárne aj poskytovatelia zdravotnej starostlivosti) nemajú nijako obmedzené právo použiť zisk, preto nie je právne obhájiteľné, aby takéto právo nemali zdravotné poisťovne a ich akcionári.

Dôvodová správa k Návrhu zákona o VZP vo svojej všeobecnej časti vychádza pri zhromažďovaní skutkových tvrdení na podporu navrhovaných zmien z mylných hypotéz:

· Nie je pravda, že by verejné zdravotné poistenie bolo v medzinárodnom meradle postavené na bezvýnimočnej zásade, ktorou je neziskovosť ako princíp, ktorý vylučuje z možnosti zabezpečovať základný balík zdravotnej starostlivosti iné ako neziskovo orientované subjekty. Netreba uvádzať len USA, či Singapur (spomedzi vyspelejších krajín), aj v Európe už prevádzkujú základný pilier zdravotného poistenia ziskovo orientované poisťovne, ako je tomu v Holandsku; priestor pre podnikateľské trhové vzťahy v základnom pilieri zdravotného poistenia sa otvára aj v krajinách ako Švajčiarsko (systémy HMO, výber poistného bez ohľadu na výšku príjmu) a Nemecko (možnosť vystúpiť z neziskového piliera pre nie malú časť obyvateľov – cca 10% populácie – a nechať sa poistiť v súkromných, ziskovo orientovaných poisťovniach), i keď, zatiaľ, pri zachovaní dominancie neziskových zdravotných poisťovní v týchto krajinách.

· Nie je pravdou, že neziskovosť je princípom, ktorý platí v Európskej únii. Čl. 152 ods. 5 prvá veta Zmluvy o ES obsahuje výslovnú úpravu tzv. negatívnej kompetencie, z ktorej vyplýva výlučná právomoc členských štátov upraviť si svoje národné systémy zdravotníctva vrátane jeho financovania podľa svojho uváženia. Úplne najaktuálnejším postojom členských krajín EÚ k otázke organizácie a fungovania ich národných zdravotníckych systémov sú tzv. Závery Rady o spoločných hodnotách a zásadách v zdravotníckych systémoch Európskej únie z 22. 6. 2006, č. 2006/C 146/01. Je zaujímavé, že všetci ministri zdravotníctva EÚ uviedli nasledovné: „Ako ministri zdravotníctva berieme na vedomie zvýšený záujem o otázku úlohy trhových mechanizmov (vrátane konkurenčného tlaku) v riadení zdravotníckych systémov. Politika v tejto oblasti sa v zdravotníckych systémoch Európskej únie v súčasnosti vyvíja smerom k posilneniu plurality a možnosti voľby a k čo najefektívnejšiemu využívaniu zdrojov.“ Takže trhu a zisku sa, obrazne povedané, dvere otvárajú a nie zatvárajú. Zároveň miera, do akej bude národný zdravotný systém trhový alebo nie, je vecou členských štátov, pričom EÚ v tomto ohľade nič nepredpisuje. Opäť citujeme predmetnú správu: „Osobitne, rozhodnutia o koši zdravotnej starostlivosti, na ktorý majú občania právo, a mechanizmy financovania a poskytovania tejto zdravotnej starostlivosti, ako je miera, do akej je vhodné spoliehať sa na trhové mechanizmy a konkurenčný tlak pri riadení zdravotníckych systémov, sa musia prijímať vo vnútroštátnom kontexte.“. Že uvedenú správu netreba brať na ľahkú váhu, a že popri definovaní základných spoločných hodnôt zdravotných systémov, ako solidarita, dostupnosť, atď. vidí priestor aj pre trhové mechanizmy v zdravotníctve, si všimol aj český Ústavný súd v nedávnom rozhodnutí o protiústavnosti časti českého zákona o neziskových nemocniciach (Pl. ÚS 51/06).

· Nie je pravdou, že systémy financovania zdravotnej starostlivosti organizované na solidárnosti, všeobecnej dostupnosti zdravotníckych služieb, rovnakom prístupe k nim, nemôžu byť založené na podnikaní, tvorbe a rozdeľovaní zisku. Opätovne treba poukázať na Holandsko, kde existuje od 1.1.2006 systém súkromného poistenia vo verejnom rámci, roky predtým sa evolučne vyvíjal a časť zdravotných poisťovní mala aj pred 1.1.2006 aspoň formálno-právne možnosť rozdeľovať zisk.

2.2 Porušenie zákazu retroaktivity a princípu právnej istoty

Vyššie navrhovaná úprava je retroaktívna, dokonca ide o priamu spätnú pôsobnosť zákona, keď novší zákon nerešpektuje právne vzťahy založené starším zákonom a počas jeho účinnosti, spätne do nich zasahuje a mení ich. Navrhovaná právna úprava tým zároveň odporuje princípu ochrany nadobudnutých práv, ktorý je imanentným princípom právneho štátu (čl. 1 ods. 1 ods. 1 Ústavy). Podľa judikatúry Ústavného súdu Slovenskej republiky „k imanentným znakom právneho štátu neodmysliteľne patrí aj požiadavka (princíp) právnej istoty a ochrany dôvery občanov v právny poriadok, súčasťou čoho je i zákaz spätného (retroaktívneho) pôsobenia právnych predpisov, resp. ich ustanovení. V ústavnom poriadku Slovenskej republiky platí zásada, podľa ktorej ten, kto konal, resp. postupoval na základe dôvery v platný a účinný právny predpis (jeho noriem), nemôže byť vo svojej dôvere k nemu sklamaný spätným pôsobením právneho predpisu alebo niektorého jeho ustanovenia.“ (Nález Ústavného súdu Slovenskej republiky sp.zn. PL. ÚS 36/95 z 3. apríla 1996, zverejnený v Zbierke zákonov Slovenskej republiky, čiastka 47, pod číslom 131/1996.)

Zdravotné poisťovne – akciové spoločnosti – založené v súlade so zákonom č. 581/2004 Z.z. boli totiž založené za účelom podnikania. Zákonodarca sa teraz nemôže jednoducho rozhodnúť, že na základe svojich želaní a predstáv o tom, ako by mal fungovať systém verejného zdravotného poistenia, a skutočnosti, že podľa Obchodného zákonníka bolo možné založiť akciové spoločnosti aj na iný účel ako podnikanie, zmení platný právny stav tak, že zdravotné poisťovne, zriadené a doteraz existujúce ako podnikateľské subjekty, sa zmenia na neziskové inštitúcie.

V dôvodovej správe k Návrhu zákona o VZP sa uvádza, že vo verejnom zdravotnom poistení by poisťovne mali mať neziskovú motiváciu, nesúťažiť, keďže zadovažujú verejné statky nerivalitnej povahy a pod. Ďalej sa uvádza, že Obchodný zákonník umožňuje založiť akciovú spoločnosť aj za iným účelom ako podnikaním, ak to osobitný zákon nezakazuje, a že zákon č. 581/2004 Z.z. ako osobitný zákon to nezakazuje. Z toho predkladateľ vyvodzuje oprávnenie zákonodarcu upraviť, že zdravotné poisťovne nie sú zriadené za účelom podnikania, čo podporne odôvodňuje názormi na to, ako by verejné zdravotné poistenie rešpektujúce princípy solidárnosti a rovnosti malo byť organizované.

K tomu treba uviesť, že nikto nemôže spochybniť právo zákonodarcu upraviť pro futuro pre zdravotné poistenie aj režim takých zdravotných poisťovní, ktoré budú akciovými spoločnosťami, avšak budú mať zakázané rozdeľovať zisk. Ak sa potom v súlade s takouto úpravou ktokoľvek rozhodne založiť zdravotnú poisťovňu s takouto právnou formou, bude musieť rešpektovať pravidlá hry, ktoré pre ňu platia, t.j. aj nerozdeliteľnosť zisku. 

Problém je však v tom, že zákonodarca neupravuje vznik zdravotných poisťovní len pro futuro – do budúcnosti, ale spätne mení účel zriadenia už zriadených akciových spoločností, a to bez toho, aby k tomu mal súhlas ich akcionárov. Pritom úmysel zmeniť v tomto smere existujúci právny režim je z dôvodovej správy zrejmý. Ako z nej totiž vyplýva, predkladateľ si uvedomuje, že doteraz zisk zdravotné poisťovne rozdeľovať mohli a po novele už nebudú môcť. Rovnako si nielen uvedomuje, ale priamo uvádza, že typickým znakom akciových spoločností je možnosť použitia vytvoreného zisku aj na dividendy, resp. iné účely.

Inými slovami, argumentácia predkladateľa v dôvodovej správe je vhodná na zdôvodnenie, prečo môže z právnych aj širších spoločensko-politických hľadísk vytvoriť priestor aj pre také zdravotné poisťovne, ktoré budú neziskovo orientované. Uvedená argumentácia však nemôže odôvodniť zmenu už raz určeného účelu zriadenia právnickej osoby, najmä ak ide o súkromnú právnickú osobu zriadenú na základe súkromnej investície súkromnej osoby, ktorá má právo očakávať od štátu, že ak jej už raz umožnil fungovať podľa istých pravidiel hry, nebude ich v „priebehu hry“ meniť.

Ani prísnejší regulačný rámec verejného zdravotného poistenia doteraz nevylučoval, aby zdravotné poisťovne vnútornými úsporami, či efektívnym nákupom zdravotných služieb dosahovali zisk. A čo je dôležité, tento regulačný rámec v sebe nemal zakomponovaný žiaden zákaz rozdelenia zisku alebo príkaz použiť ho spôsobom, ktorý by zbavoval akcionárov možnosti s ním voľne naložiť.

Preto je navrhovaná úprava jednoznačne zásahom, ktorý spätne (retroaktívne) mení účel založenia zdravotných poisťovní ako akciových spoločností. Tým, že tak robí proti vôli akcionárov, ktorí ako zriaďovatelia zdravotnej poisťovne zriadenej ešte podľa zákona č. 273/1994 Z.z. v rámci transformačného procesu rozhodli o jej premene na akciovú spoločnosť a jej vznikom získali v súlade s úpravou zákona č. 581/2004 Z.z. práva zakladateľa a akcionára novovytvorenej akciovej spoločnosti, mení spätne účinky súkromných právnych úkonov týchto osôb, zasahuje do raz už nimi nadobudnutých práv a mení obsah raz už nimi založených súkromnoprávnych vzťahov. Takéto konanie je potom porušením princípu právnej istoty, princípu legitímnych očakávaní, práva nebyť sklamaný neskorším retroaktívnym zákonom, ktorý odníme súkromnoprávnym konaniam skorším právom raz už povolený právny následok.
2.3 Neoprávnený zásah do vlastníckeho práva

Návrh zákona o VZP v posudzovanej časti porušuje podmienky ústavnej ochrany vlastníckeho práva (čl. 20 Ústavy), nakoľko tento predstavuje nútené obmedzenie vlastníckeho práva, ktoré ústavne nekonformným spôsobom (inak ako vo verejnom záujme, inak ako na základe zákona a zároveň bez akejkoľvek náhrady – k týmto ústavným podmienkam je uvedené bližšie v bode 1.2 týchto pripomienok) obmedzuje zdravotnú poisťovňu a jej akcionárov v nakladaní s kladným hospodárskym výsledkom. Predovšetkým však predstavuje zásah do vlastníckeho práva zdravotnej poisťovne k svojmu podniku (§ 5 Obchodného zákonníka), ktorému odníma jeho účelové určenie – dosahovanie zisku, a tým aj časť jeho úžitkovej hodnoty. 

Z rovnakých dôvodov ide aj o zásah do práva nerušene užívať svoj majetok podľa čl. 1 Dodatkového protokolu k Dohovoru o ochrane ľudských práv a základných slobôd. Ako vo svojej rozhodovacej činnosti pripustil Európsky súd pre ľudské práva, aj licencie môžu byť predmetom držby, a teda aj predmetom ochrany podľa čl. 1 ods. 1 Dodatkového protokolu. Poznamenal však, že štát udeľuje licenciu za určitých okolností a môže jej udelenie odmietnuť alebo ju odňať, pokiaľ držiteľ neplní podmienky, za ktorých bola licencia udelená. V danom prípade ale o porušenie podmienok, za ktorých bola licencia udelená, nejde. Naopak, ide o taký zásah do raz vydaného povolenia na podnikateľskú činnosť, ktorý mu odoberá charakter povolenia k podnikaniu, mení ho na povolenie na neziskovú činnosť, a to bez akejkoľvek kompenzácie.

Je potrebné ešte uviesť, že navrhované opatrenie predstavuje taký zásah do vlastníckeho práva, ktorý nespĺňa požiadavku proporcionality. Táto požiadavka (resp. tzv. „test proporcionality“) sa konštituovala v judikatúre Európskeho súdu pre ľudské práva, ktorý aplikuje aj u nás platný a záväzný Dohovor o ochrane ľudských práv a základných slobôd (č. 209/1992 Zb.), pričom slúži na posúdenie opodstatnenosti zásahu do dohovorom chránených práv (vlastníckeho práva, ale aj práva na podnikanie – k tomu je bližšie uvedené v bode 2.4). Podobný test aplikuje aj slovenský a český ústavný súd*). 
V našom prípade je cieľom Návrhu zákona o VZP v časti opatrení „proti zisku a podnikaniu“ neštátnych zdravotných poisťovní snaha o väčšiu reguláciu vzácnych zdrojov určených na krytie zdravotných potrieb prostredníctvom verejného zdravotného poistenia tým, že zdravotné poisťovne nebudú môcť rozdeľovať zisk, ale budú ho musieť použiť len „v prospech poistencov“. Cieľom je tiež odstránenie ziskovej motivácie poisťovní, ktorá podľa dôvodovej správy ohrozuje výber kvalitného poskytovateľa zdravotnej starostlivosti a je v rozpore so solidárnym a zásadne neziskovým charakterom poistenia. 
Je nanajvýš otázne, či navrhovaným opatrením, t.j. násilným presmerovaním motivácie súkromných zdravotných poisťovní zo ziskovej na neziskovú, je zákonodarca vôbec spôsobilý uvedený cieľ dosiahnuť. Pochybnosti vyplývajú najmä z toho, že podnikateľské subjekty, ktoré boli založené s cieľom prevádzkovať zdravotné poistenie ako podnikanie, by teraz mali byť motivované k lepšiemu a účelnejšiemu využívaniu zdrojov poistenia, keď ich cieľ, pre ktorý túto činnosť vôbec vykonávajú, je právnou úpravou popretý a je im vnucovaný neziskový účel, pre ktorý túto činnosť nevykonávajú. Okrem toho, ak za navrhovaným opatrením stojí východisko, že ziskový charakter poisťovní sa nezlučuje so solidárnym charakterom zdravotného poistenia, potom sa štát úplne zbavuje akejkoľvek šance prejsť cez test proporcionality. 
Bol to ten istý štát, ktorý pár rokov predtým naopak vytvorenie systému financovania zdravotníctva postaveného na ziskovo motivovaných zdravotných poisťovniach za zlučiteľný aj so solidárnosťou systému aj s dostupnosťou zdravotných služieb všetkým prostredníctvom takto organizovaného systému pokladal. To znamená, že štát už raz aproboval ako legitímny prostriedok dosiahnutia cieľov zdravotnej politiky vytvorenie systému ziskovo orientovaných zdravotných poisťovní a dnes tento systém ide bez akýchkoľvek kompenzácií a ospravedlnenia investorom rušiť. Pritom sa štátu nesporne ponúkajú iné možnosti, aby využil existujúci status quo „súkromného poistenia vo verejnom rámci“ a vhodnými opatreniami ťažil zo ziskovej motivácie súkromných poisťovní. Má možnosti zmeniť regulačný rámec, upraviť systém prerozdelenia, vytvoriť reálny priestor pre individuálne zdravotné poistenie, kde zrejme bude komparatívnou výhodou, ak ho budú vykonávať poisťovne, podnikajúce v základnom balíku poistenia. Na základe týchto dôvodov možno uzavrieť, že navrhované opatrenie test proporcionality zásahu do ústavných práv nespĺňa, pretože prekračuje nevyhnutný rámec opatrení potrebný k dosiahnutiu inak legitímnych cieľov a v určitom rozsahu ani nie je spôsobilé dosiahnuť sledované ciele, keďže predpokladá u súkromných poisťovní motiváciu, s ktorou do systému nevystupovali.
Napokon je potrebné poukázať na špecifickú ochranu majetku prostriedkami medzinárodného práva. Ide o ochranu nie akéhokoľvek majetku, ale o ochranu zahraničných investícií. Konkrétne materiálne podmienky ochrany investícií vyplývajú predovšetkým z bilaterálnych medzinárodných zmlúv o ochrane a podpore investícií. Ide o medzinárodné zmluvy zakladajúce záväzky v prvom rade medzi štátmi. Záväzok chrániť investora a investíciu upravený v takej zmluve je medzinárodnoprávnym záväzkom, ktorý na základe zmluvy prevzal hostiteľský štát voči domovskému štátu investora, pričom domovský štát sa na základe tohto záväzku môže ujať ochrany investície svojho štátneho príslušníka v hostiteľskom štáte (cestou diplomatickej ochrany). 
Osobitosťou zmlúv o ochrane a podpore investícií však naviac je, že nároky z nich môžu uplatniť nielen štáty, ale aj priamo investori. Pritom je nerozhodné, či sa zmluva stala súčasťou vnútroštátneho poriadku hostiteľského štátu a či má alebo nemá prednosť pred vnútroštátnymi zákonmi hostiteľského štátu. Podstatné je iba to, či bola z medzinárodnoprávneho hľadiska platne uzavretá. V takom prípade je investor oprávnený vybrať si, v súlade s rozhodcovskou doložkou pre spory medzi štátmi a investormi, obsiahnutou v zmluve, rozhodcovský súd a podať naň žalobu proti hostiteľskému štátu, ak sa domnieva, že jeho práva vyplývajúce z materiálnych pravidiel zmluvy boli porušené. Rozhodcovský súd bude potom v arbitrážnom spore rozhodovať, či hostiteľský štát naozaj porušil materiálne pravidlá vyplývajúce zo zmluvy o ochrane a podpore investícií, pričom hostiteľský štát sa nebude môcť úspešne brániť tým, že konal v súlade s jeho vnútroštátnymi zákonmi. Porušením zmluvy o ochrane a podpore investícií môže byť totiž aj také konanie štátneho orgánu hostiteľského štátu, ktoré spočíva v prijatí právneho predpisu, a to aj v prípade, ak z hľadiska vnútroštátneho práva by mal takýto predpis prednosť pre zmluvou.

Ako vyplýva z verejne dostupných informácií, v širšej vlastníckej štruktúre „súkromných“ zdravotných poisťovní možno nájsť holandské a rakúske spoločnosti, ktoré môžu v prípade prijatia Návrhu zákona o VZP hľadať ochranu svojho vlastníckeho práva v rámci zmlúv o ochrane a podpore investícií uzavretých medzi ich domovskými štátmi a Slovenskou republikou, a to prostredníctvom arbitrážnej žaloby. Pravidelnou súčasťou týchto zmlúv sú totiž taxatívne stanovené podmienky priameho alebo nepriameho zbavenia (teda vyvlastnenia) investície, medzi ktorými figurujú najmä: (i) verejný záujem, (ii) opatrenie na základe zákona a (iii) primeraná peňažná náhrada. Investíciou je tu potrebné rozumieť aj akcie spoločnosti a jej nepriamym vyvlastnením také opatrenia, ktoré majú rovnaký účinok ako vyvlastnenie, hoci k priamemu zbaveniu investície nedochádza. Tak je to aj v danom prípade, keď by v dôsledku prijatia Návrhu zákona o VZP zahraničná spoločnosť zostala naďalej priamym alebo nepriamym akcionárom slovenskej zdravotnej poisťovne, avšak takáto jej investícia (akcie) by bola „transformáciou“ zdravotnej poisťovne na neziskový subjekt podstatne znehodnotená.
Nie je pravdou, čo uvádza dôvodová správa, že nedôjde k ohrozeniu investícií, „len“ sa dosiahne neziskovosť, keďže žiaden investor vedený zámerom zhodnotiť investíciu nebude ju investovať do činnosti definovanej ako nezisková. Ekonomickou podstatou investície je práve snaha o zhodnotenie investovaných prostriedkov, o nárast hodnoty investovaných prostriedkov, nie vedomé investovanie do činnosti, ktorá nemôže prinášať zisk, keďže to právo nepripúšťa. S investíciou je síce spojené riziko, ale tým sa nemyslí politické, neobchodné riziko, aspoň nie v kultúrnych štátoch, ktoré sa zaväzujú, že nebudú do zahraničných investícií neprimerane zasahovať.
2.4 Neoprávnený zásah do práva podnikať

Navrhované opatrenie je úplne neoddiskutovateľným zásahom do ústavného práva na podnikanie podľa čl. 35 ods. 1 Ústavy, a to zásahom protiústavným. Aj keď tohto práva sa možno domáhať  len v medziach zákona, ktorý ho vykonáva (čl. 51 ods. 1 Ústavy), podľa ust. čl. 13 ods. 2 Ústavy pri obmedzovaní základných práv a slobôd sa musí dbať na jeho podstatu a zmysel. Podstatou a zmyslom podnikania je dosahovanie zisku s možnosťou si tento zisk ponechať (viď. ust. § 2 ods. 1 Obchodného zákonníka).
Súčasné zdravotné poisťovne, najmä tie, ktoré majú za akcionárov iné osoby ako štát, sa uchádzali o povolenie podnikať v oblasti verejného zdravotného poistenia a toto povolenie im bolo udelené. Pokiaľ im zákon uloží povinnosť vykonávať činnosť na neziskovom základe, prestáva byť ich doterajšia činnosť podnikaním, t.j. aj ich oprávnenie v tejto oblasti podnikať je im odňaté a naopak zákon ich núti (až do prípadného zániku tohto povolenia) vykonávať túto činnosť na neziskovej báze.

2.5 Vecné nedostatky pri úprave rozdelenia účtovníctva zdravotnej poisťovne do účtovných okruhov

Podľa nového znenia § 15 ods. 2 písm. b) zákona č. 581/2004 Z.z. zákonodarca mieni nielen obmedziť možnosť zdravotnej poisťovne nakladať s kladným hospodárskym výsledkom, ale ukladá zdravotnej poisťovni aj povinnosť viesť náklady a výnosy osobitne pre osobitne pre verejné zdravotné poistenie, osobitne pre individuálne zdravotné poistenie, osobitne pre nemocenské poistenie a osobitne pre prevádzkové činnosti.
Navrhovaná právna úprava fakticky predstavuje návrat k fondovému hospodárstvu, ktoré existovalo v čase neziskového zdravotno-poistného systému počas účinnosti zákona č. 273/1994 Z.z. Keďže v súčasnosti chýbajúca právna úprava neumožňuje, aby zdravotné poisťovne vykonávali individuálne zdravotné poistenie (bránia tomu požiadavky zákona č. 95/2002 Z.z. na subjekty podnikajúce napr. v oblasti individuálneho zdravotného poistenia) alebo nemocenské poistenie, do úvahy budú prichádzať len dva účtovné okruhy, a to „verejné zdravotné poistenie“ a „prevádzkové činnosti“. Keďže hospodársky ide o „nesamostatné“ činnosti, nakoľko s výkonom verejného zdravotného poistenia samozrejme súvisia aj prevádzkové činnosti, ktoré musia byť nevyhnutne vykonávané, aby verejné zdravotné poistenie fungovalo (mzdy zamestnancov, iné správne výdavky, ...), iné vysvetlenie, ako to, že ide o modifikovaný návrat k fondovému hospodárstvu rozdelenému zatiaľ na „základný fond“ a „správny fond“, sa nenaskytuje. Pritom chýba rozdelenie „príjmov“ medzi tieto dva „fondy“ (inak budú prevádzkové činnosti prakticky len nákladmi), ako aj bližšia predstava zákonodarcu, ako sa prakticky tieto účtovné okruhy konštituujú (zrejme pôjde o osobitné účtovníctvo, k čomu bude potrebné vydať účtovné osnovy, účtovné postupy, atď.). 

Záver k bodu 2:
Navrhované opatrenie v podobe transformácie zdravotných poisťovní na nepodnikateľský subjekt a s tým spojeného obmedzenia použitia zisku, ktoré je súčasťou Návrhu zákona o VZP, smeruje k porušeniu princípu právnej istoty a zákazu retroaktivity, ktoré sú základnými princípmi právneho štátu garantovaného čl. 1 ods. 1 Ústavy, ústavného práva vlastniť majetok podľa čl. 20 Ústavy, porušeniu práva pokojne užívať svoj majetok podľa čl. 1 ods. 1 Dodatkového protokolu k Dohovoru o ochrane ľudských práv a základných slobôd, porušeniu pravidiel vyvlastnenia, resp. núteného obmedzenia vlastníckeho práva ustanovených medzinárodnými zmluvami na ochranu a podporu investícií, porušeniu ústavného práva podnikať podľa čl. 35 ods. 1 Ústavy a vykazuje aj konkrétne vecné nedostatky.
 
Túto pripomienku považujeme za zásadnú.
PRIPOMIENKY K JEDNOTLIVÝM USTANOVENIAM ZÁKONA*)
Pripomienky k článku I. Návrhu zákona o VZP:

· celý text zákona

· navrhovaná úprava: zmena označenia právnej formy zdravotných poisťovní, ktoré sa majú transformovať na verejnoprávne zdravotné poisťovne, z „akciová spoločnosť“ na „a. s.“
· odôvodnenie: legislatívno-technická úprava – obchodné mená, pod akými sú tieto zdravotné poisťovne zapísané v obchodnom registri, sú Všeobecná zdravotná poisťovňa, a. s. a Spoločná zdravotná poisťovňa, a. s. 

· § 3 ods. 2

· navrhované znenie: (2) Na verejné zdravotné poistenie vykonávané verejnoprávnou poisťovňou, právne vzťahy vznikajúce na základe tohto zdravotného poistenia a prerozdeľovanie poistného na verejné zdravotné poistenie vykonávané verejnoprávnou poisťovňou sa vzťahuje osobitný zákon.2)
· odôvodnenie: legislatívno-technická úprava – zosúladenie so zákonom č. 581/2004 Z.z., ktorý upravuje postavenie zdravotných poisťovní a podmienky na vykonávanie verejného zdravotného poistenia
· § 4 ods. 1 prvá veta

· navrhované znenie: Vnútorná organizácia a systém riadenia verejnoprávnej poisťovne musí zabezpečovať riadne a bezpečné vykonávanie verejného zdravotného poistenia.
· odôvodnenie: legislatívno-technická úprava – pôvodne použité slovo (zabezpečuje) nepredstavuje imperatív (právnu povinnosť), ale len konštatovanie, ktoré sa nakoniec ani nemusí ukázať ako pravdivé; preto je potrebné použiť slovné spojenie, ktoré vyjadruje povinnosť verejnoprávnej poisťovne
· § 4 ods. 2

· navrhované znenie: (2) Vnútornú organizáciu verejnoprávnej poisťovne vrátane postavenia jej organizačných zložiek upravuje štatút verejnoprávnej poisťovne (ďalej len „štatút“) a organizačný poriadok, ktoré schvaľuje správna rada verejnoprávnej poisťovne (ďalej len „správna rada“).
· odôvodnenie: legislatívno-technická a gramatická úprava
· § 4 ods. 3 úvodná časť vety
· navrhované znenie: Verejnoprávna poisťovňa je povinná v štatúte upraviť
· odôvodnenie: pôvodný text v sebe neobsahoval povinnosť, aby verejnoprávna poisťovňa nejakým spôsobom konala, upravoval len náležitosti štatútu; navrhovaná formulácia v sebe obsahuje oba prvky a je v súlade s obdobnou úpravou v zákone č. 581/2004 Z.z.
· § 4 ods. 3 písm. a)
· navrhované znenie: a) vzťahy medzi správnou radou, dozornou radou, generálnym riaditeľom verejnoprávnej poisťovne (ďalej len „generálny riaditeľ“) a útvarom vnútornej kontroly,
· odôvodnenie: legislatívna skratka „správna rada“ je definovaná v doplnenom ustanovení § 4 ods. 2, preto je potrebné slová ‚verejnoprávnej poisťovne (ďalej len „správna rada“)’ vypustiť
· § 4 ods. 4
· navrhované znenie: Vnútornou kontrolou verejnoprávnej poisťovne sa rozumie kontrola dodržiavania zákonov a iných všeobecne záväzných právnych predpisov, štatútu, organizačného poriadku a ďalších vnútorných aktov riadenia a kontrola činnosti verejnoprávnej poisťovne. Útvar vnútornej kontroly je v súlade so štatútom priamo podriadený správnej rade alebo dozornej rade.
· odôvodnenie: Správna rada a dozorná rada sú (na rozdiel od štatutárneho orgánu, ktorým je generálny riaditeľ) kolektívnym orgánom verejnoprávnej poisťovne, a preto je vhodnejšie podriadiť útvar vnútornej kontroly niektorému z týchto orgánov. Podriadenie útvaru vnútornej kontroly buď dozornej rade ako kontrolnému orgánu verejnoprávnej poisťovne alebo správnej rade ako najvyššiemu orgánu verejnoprávnej poisťovne tiež garantuje nezávislosť útvaru vnútornej kontroly od generálneho riaditeľa ako štatutárneho orgánu; v tejto nezávislosti od exekutívy spočíva samotná podstata vnútornej kontroly. 
· § 4 ods. 6
· navrhovaná úprava: zmena odkazu z „odseku 6“ na „odseku 5“
· odôvodnenie: legislatívno-technická úprava – v texte tohto ustanovenia je uvedený nesprávny odkaz
· § 4 ods. 7
· navrhované znenie: (7) Ak útvar vnútornej kontroly zistí nedostatky v hospodárení verejnoprávnej poisťovne, ktoré súvisia s výkonom jej činnosti podľa tohto zákona a osobitného zákona,1) je povinný navrhnúť správnej rade a generálnemu riaditeľovi opatrenia na nápravu zistených nedostatkov; útvar vnútornej kontroly je zároveň povinný o zistených nedostatkoch v hospodárení verejnoprávnej poisťovne informovať dozornú radu. Ak verejnoprávna poisťovňa opatrenia nevykoná alebo ďalší vývoj hospodárenia verejnoprávnej poisťovne ohrozuje jej schopnosť plniť záväzky vyplývajúce z vykonávania verejného zdravotného poistenia, útvar vnútornej kontroly je povinný bez zbytočného odkladu o tejto skutočnosti informovať úrad.
· odôvodnenie: Bolo by degradovaním dozornej rady, ak by nedostávala medzi prvými informácie o závažných zisteniach vnútornej kontroly. Zároveň je neprípustné, aby úrad nedostával predmetné informácie o neplnení si povinností verejnoprávnej poisťovne už vtedy, keď opatrenia navrhnuté vnútornou kontrolou verejnoprávna poisťovňa nevykonala, ale až vtedy, ak takéto nevykonanie nápravných opatrení navrhnutých vnútornou kontrolou ide ruka v ruke s negatívnym vývojom hospodárenia poisťovne. Úrad má tieto informácie dostať hneď vtedy, kedy dôjde k nezhode medzi útvarom vnútornej kontroly a vedením poisťovne ohľadne vykonania nápravných opatrení.

· § 5 ods. 2

· navrhované znenie: (2) Na voľbu alebo vymenovanie osôb navrhovaných za členov správnej rady, členov dozornej rady, generálneho riaditeľa, menovanie prokuristov verejnoprávnej poisťovne, ustanovenie za vedúcich zamestnancov v priamej riadiacej pôsobnosti generálneho riaditeľa a osôb zodpovedných za výkon vnútornej kontroly sa vyžaduje predchádzajúci súhlas úradu; ustanovenia osobitných predpisov o predchádzajúcom súhlase 4) sa použijú primerane.
Poznámka pod čiarou k odkazu 4) znie:
„4)
§ 13 a § 41 zákona č. 581/2004 Z.z. v znení zákona č. ......../2007 Z. z. 

Vyhláška Ministerstva zdravotníctva Slovenskej republiky č. 764/2004 Z.z. o náležitostiach žiadosti o vydanie predchádzajúceho súhlasu Úradu pre dohľad nad zdravotnou starostlivosťou v znení vyhlášky Ministerstva zdravotníctva Slovenskej republiky č. 560/2005 Z.z.“.
· odôvodnenie: legislatívno-technická úprava spočívajúca v upresnení formulácie týkajúcej sa osôb, ktorých voľba, vymenovanie alebo ustanovenie do funkcie je podmienené predchádzajúcim súhlasom úradu; primerané použitie osobitných predpisov je nevyhnutné výslovne uviesť v tomto ustanovení zákona prinajmenšom preto, lebo orgány verejnoprávnej poisťovne a zdravotnej poisťovne nie sú totožné
· § 6 ods. 1 písm. b)
· navrhované znenie: b) člen vlády, štátny tajomník ministerstva, vedúci ostatných ústredných orgánov štátnej správy a ich štatutárni zástupcovia,
· odôvodnenie: legislatívno-technická úprava
· § 6 ods. 1 písm. e)
· navrhované znenie: e) štatutárny orgán, člen štatutárneho orgánu alebo kontrolného orgánu, prokurista alebo zamestnanec inej verejnoprávnej poisťovne, zdravotnej poisťovne alebo zahraničnej zdravotnej poisťovne,
· odôvodnenie: legislatívno-technická úprava – orgány zdravotnej poisťovne je potrebné označiť čo najvšeobecnejšie, najmä keď sa spomína aj zahraničná zdravotná poisťovňa
· § 6 ods. 1 písm. h) až k) 
· navrhované znenie: h) štatutárny orgán, člen štatutárneho orgánu alebo kontrolného orgánu, prokurista alebo zamestnanec centrálneho depozitára cenných papierov, burzy cenných papierov, poisťovne, zaisťovne alebo banky (ďalej len „finančná inštitúcia“) alebo zahraničnej finančnej inštitúcie,
i) poskytovateľ zdravotnej starostlivosti alebo štatutárny orgán, člen štatutárneho orgánu alebo kontrolného orgánu, prokurista alebo zamestnanec poskytovateľa zdravotnej starostlivosti5),
j) štatutárny orgán, člen štatutárneho orgánu alebo kontrolného orgánu, prokurista alebo zamestnanec výrobcu liekov6),
k) štatutárny orgán, člen štatutárneho orgánu alebo kontrolného orgánu, prokurista alebo zamestnanec veľkodistribútora liekov a zdravotníckych pomôcok.7)
Poznámky pod čiarou k odkazom 6) a 7) znejú:
„6)
§ 29 zákona č. 140/1998 Z. z. o liekoch a zdravotníckych pomôckach, o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona Národnej rady Slovenskej republiky č. 220/1996 Z.z. o reklame v znení neskorších predpisov.
7) § 32 zákona č. 140/1998 Z. z. v znení neskorších predpisov.“.
Doterajšie odkazy 7) až 25) sa označujú ako odkazy 8) až 26).
· odôvodnenie: Navrhujeme doplniť dve nové písmená – písm. h) a písm. j). Ustanovenia o konflikte záujmov by sa mali vzťahovať aj na osoby činné vo finančných inštitúciách a u výrobcov liekov; podobné obmedzenia sú obvyklé práve vo finančných inštitúciách. Okrem toho navrhujeme použitie čo najvšeobecnejších pojmov na označenie orgánov dotknutých subjektov, keďže tieto subjekty môžu mať rozmanité právne formy (okrem štandardných právnych foriem, ako sú akciová spoločnosť a spoločnosť s ručením obmedzeným, napr. nezisková organizácia, príspevková organizácia a pod.).
· § 6 ods. 2
· navrhované znenie: (2) Ak generálny riaditeľ, člen správnej rady alebo člen dozornej rady v čase jeho vymenovania do tejto funkcie vykonáva funkciu, povolanie, zamestnanie alebo činnosť uvedenú v odseku 1, je povinný bez zbytočného odkladu skončiť každú takúto funkciu, povolanie, zamestnanie alebo činnosť. Vymenovanie generálneho riaditeľa, člena správnej rady alebo člena dozornej rady nemôže nadobudnúť účinnosť skôr, ako generálny riaditeľ, člen správnej rady alebo člen dozornej rady skončí funkciu, povolanie, zamestnanie alebo činnosť podľa predchádzajúcej vety.
· odôvodnenie: legislatívno-technická úprava – doplnená veta zabezpečuje, aby sa uvedené funkcie časovo neprelínali
· § 6 ods. 3 písm. e)
· navrhované znenie: e) má najmenej trojročnú prax v oblasti zdravotného poistenia, v oblasti práva, v oblasti finančného trhu alebo v oblasti poskytovania zdravotnej starostlivosti; ak ide o generálneho riaditeľa, musí mať najmenej päť rokov praxe v riadiacej funkcii.
· odôvodnenie: domnievame sa, že verejnoprávne poisťovne sú inštitúcie, v ktorých vrcholových funkciách by mali byť čo najkvalifikovanejšie osoby, preto požiadavka trojročnej praxe vo vymedzených oblastiach a v prípade generálneho riaditeľa aj najmenej 5-ročná prax v riadiacej funkcii, sú plne legitímne
· § 6 ods. 5
· navrhované znenie: (5) Funkcia člena správnej rady a funkcia člena dozornej rady je vzájomne nezlučiteľná. Funkcia člena správnej rady a funkcia člena dozornej rady je nezlučiteľná so zamestnaním vo verejnoprávnej poisťovni a s funkciou generálneho riaditeľa.
· odôvodnenie: gramatická úprava – upresnenie ustanovenia spočívajúce v rozdelení pôvodnej jednej vety na dve vety
· § 7 ods. 3 a 4
· navrhované znenie: (3) Členovia správnej rady, ktorí porušili svoje povinnosti pri výkone svojej funkcie, sú povinní spoločne a nerozdielne nahradiť škodu v plnom rozsahu, ktorú tým verejnoprávnej poisťovni spôsobili.
(4) Členovia dozornej rady, ktorí porušili svoje povinnosti pri výkone svojej funkcie, sú povinní spoločne a nerozdielne nahradiť škodu v plnom rozsahu, ktorú tým verejnoprávnej poisťovni spôsobili.
· odôvodnenie: keďže správna rada aj dozorná rada sú kolektívne orgány, je potrebné riešiť situáciu, keď škoda vznikne v dôsledku porušenia povinnosti viacerých členov – zakotvenie solidárnej zodpovednosti za porušenie povinnosti pri výkone funkcie predstavuje pre verejnoprávnu poisťovňu najvýhodnejší variant
· § 7 ods. 7
· navrhovaná úprava: zmena odkazu z „odseku 7“ na „odseku 8“
· odôvodnenie: legislatívno-technická úprava – v texte tohto ustanovenia je uvedený nesprávny odkaz
· § 8 – za doterajší ods. 5 sa vkladá nový ods. 6; doterajšie ods. 6 až 10 sa označujú ako ods. 7 až 11
· navrhované znenie: (6) Člen správnej rady je povinný vykonávať svoju pôsobnosť s náležitou starostlivosťou, ktorá zahŕňa povinnosť vykonávať ju s odbornou starostlivosťou a v súlade so záujmami verejnoprávnej poisťovne a verejným záujmom. Pri výkone svojej pôsobnosti nesmie uprednostňovať svoje záujmy alebo záujmy tretích osôb pred záujmami verejnoprávnej poisťovne a verejným záujmom.
· odôvodnenie: Tým, že už nejde o akciovú spoločnosť, ale o verejnoprávnu zdravotnú poisťovňu, pre jej orgány, vrátane členov správnej rady prestávajú platiť samozrejmé štandardy zodpovednosti členov orgánov obchodných spoločností, t.j. objektívna zodpovednosť, odborná/náležitá starostlivosť. Pritom tieto štandardy sú v štátnych akciových spoločnostiach samozrejmé a zakomponovávajú sa napr. aj do iných predpisov, ktoré upravujú hospodárske aktivity štátu, manažované fyzickými osobami (napr. zákon č. 111/1990 Zb. o štátnom podniku v platnom znení). Navyše, tým, že nejde o akciové spoločnosti, prestávajú sa na členov správnej rady vzťahovať ustanovenia ústavného zákona č. 357/2004 Z.z. o ochrane verejného záujmu pri výkone funkcií verejných funkcionárov. Preto treba výslovne upraviť zodpovednosť členov správnej rady vyjadrením ich povinnosti vykonávať pôsobnosť s odbornou/náležitou starostlivosťou, ako to bolo v akciovej spoločnosti, a ich povinnosti uprednostňovať verejný záujem.
· § 8 ods. 8
· navrhované znenie: (8) Člen správnej rady má nárok na úhradu nevyhnutných výdavkov spojených s výkonom pôsobnosti člena správnej rady, ktoré sa uhrádzajú z finančných prostriedkov verejnoprávnej poisťovne a sú výdavkami na prevádzkové činnosti zdravotnej poisťovne.9)
· odôvodnenie: legislatívno-technická úprava – členom správnej rady sa majú nahrádzať náklady, ktoré sú spojené nie so samotným členstvom, ale s tým, že pôsobnosť člena vykonávajú
· § 8 ods. 11
· navrhovaná úprava: zmena odkazu z „odseku 9“ na „odseku 10“
· odôvodnenie: legislatívno-technická úprava – zmena odkazu v dôsledku vloženia nového ods. 6
· § 9 písm. f), j), k) a o)
· navrhované znenie: f) schválenie riadnej individuálnej účtovnej závierky a mimoriadnej individuálnej účtovnej závierky a výber audítora,
j) schválenie pravidiel odmeňovania generálneho riaditeľa,
k) rozhodnutie o použití zisku alebo úhrade straty verejnoprávnej poisťovne,

o) schválenie návrhu rozpočtu verejnoprávnej poisťovne a obchodno-finančného plánu pred jeho predložením Ministerstvu zdravotníctva Slovenskej republiky (ďalej len „ministerstvo zdravotníctva“), Ministerstvu financií Slovenskej republiky (ďalej len „ministerstvo financií“), úradu a vláde,
· odôvodnenie: legislatívno-technické úpravy, oprava chyby v písaní v písm. k); pokiaľ ide o písm. o), správna rada by nemala návrh rozpočtu len prerokovať, ale aj schváliť; výsledkom bude schválený návrh rozpočtu, ktorý bude podkladom pre schvaľovanie rozpočtu zo strany vlády

· § 10 ods. 5 
· navrhované znenie: (5) Správna rada rozhoduje uznesením. Na prijatie uznesenia je potrebný súhlas nadpolovičnej väčšiny všetkých členov správnej rady. Každý člen správnej rady má právo, aby sa jeho nesúhlasné stanovisko s rozhodnutím správnej rady uviedlo v zápisnici zo zasadania správnej rady.
· odôvodnenie: domnievame sa, že správna rada ako najvyšší orgán verejnoprávnej poisťovne by mala rozhodovať nadpolovičnou väčšinou všetkých členov, nielen prítomných členov; koniec-koncov, členovia správnej rady sú podľa § 10 ods. 1 povinní zúčastňovať sa zasadaní správnej rady, preto prijímanie rozhodnutí väčšinou všetkých členov by nemalo v praxi spôsobovať žiadne problémy; vypustenie pôvodnej tretej vety je dôsledkom navrhnutej zmeny, keďže rovnosť hlasov podľa aktuálnej formulácie už nemôže nastať
· § 11

· navrhované znenie: 

(1) Dozorná rada je kontrolným orgánom verejnoprávnej poisťovne, prostredníctvom ktorej sa zabezpečuje účasť poistencov verejného zdravotného poistenia (ďalej len „poistenec“), zamestnávateľov a štátu na kontrole verejnoprávnej poisťovne.

(2) Dozorná rada sa skladá z deviatich členov.

(3) Členov dozornej rady volí a odvoláva na návrh vlády národná rada tak, aby v nej boli traja zástupcovia poistencov, traja zástupcovia zamestnávateľov a traja zástupcovia štátu. Vláda navrhuje dvojnásobný počet kandidátov na zástupcov poistencov, zástupcov zamestnávateľov a zástupcov štátu v dozornej rade verejnoprávnej poisťovne, ktorých má národná rada zvoliť. 
(4) Návrhy kandidátov na zástupcov poistencov v dozornej rade Všeobecnej zdravotnej poisťovne predkladajú odborové organizácie alebo zamestnanecké rady pôsobiace u vybraných zamestnávateľov. Návrhy kandidátov na zástupcov zamestnávateľov v dozornej rade Všeobecnej zdravotnej poisťovne predkladajú vybraní zamestnávatelia. Výber zamestnávateľov dohodne Všeobecná zdravotná poisťovňa so  zástupcami Rady hospodárskeho partnerstva a sociálneho partnerstva Slovenskej republiky (ďalej len „rada hospodárskeho a sociálneho partnerstva“) najmä z okruhu tých zamestnávateľov, 

a) u ktorých podiel zamestnancov verejne zdravotne poistených vo Všeobecnej zdravotnej poisťovni na celkovom počte zamestnancov je vyšší ako 50 % alebo,
b) podľa celkového počtu zamestnancov verejne zdravotne poistených vo Všeobecnej zdravotnej poisťovni patria medzi 20 najväčších platiteľov poistného na verejné zdravotné poistenie do Všeobecnej zdravotnej poisťovne. 

(5) Návrhy kandidátov na zástupcov štátu v dozornej rade Všeobecnej zdravotnej poisťovne predkladá vláda národnej rade tak, aby medzi nimi boli zastúpení dvaja zástupcovia ministerstva financií, dvaja zástupcovia ministerstva zdravotníctva a dvaja zástupcovia Ministerstva práce, sociálnych vecí a rodiny Slovenskej republiky (ďalej len „ministerstvo práce“). Národná rada zvolí zástupcov štátu v dozornej rade Všeobecnej zdravotnej poisťovne spomedzi kandidátov predložených vládou tak, aby medzi nimi mali po jednom zástupcovi ministerstvo financií, ministerstvo zdravotníctva a ministerstvo práce.
(6) Výzvu na predloženie návrhov podľa odseku 4 zasiela príslušným zamestnávateľom a odborovým organizáciám a zamestnaneckým radám pôsobiacim u týchto zamestnávateľov Všeobecná zdravotná poisťovňa, ktorá preukazuje vláde splnenie podmienok podľa odseku 4 na základe priemerných údajov za kalendárny rok predchádzajúci kalendárnemu roku uskutočnenia voľby členov dozornej rady. Ak sa podmienky podľa odseku 4 počas funkčného obdobia zásadne zmenili, dohodne Všeobecná zdravotná poisťovňa nový výber zamestnávateľov so zástupcami rady hospodárskeho a sociálneho partnerstva a predloží návrh na odvolanie doterajších členov dozornej rady spolu s návrhom na voľbu nových členov, ktorí spĺňajú podmienky odseku 4.

(7) Návrhy kandidátov na zástupcov poistencov v  dozornej rade Spoločnej zdravotnej poisťovne predkladajú odborové organizácie v pôsobnosti Ministerstva vnútra Slovenskej republiky (ďalej len „ministerstvo vnútra“), zhromaždenia delegátov zamestnancov Ministerstva obrany Slovenskej republiky (ďalej len „ministerstvo obrany“) a odborové organizácie v pôsobnosti Ministerstva dopravy pôšt a telekomunikácií Slovenskej republiky (ďalej len „ministerstvo dopravy“) tak, aby medzi nimi boli

a) dvaja kandidáti ministerstva vnútra,

b) dvaja kandidáti ministerstva obrany a

c) dvaja kandidáti ministerstva dopravy.

(8) Návrhy kandidátov na zástupcov štátu a zamestnávateľov v dozornej rade Spoločnej zdravotnej poisťovne predkladá vláda národnej rade tak, aby medzi nimi boli štyria zástupcovia ministerstva vnútra, štyria zástupcovia ministerstva obrany a štyria zástupcovia ministerstva dopravy. Národná rada zvolí zástupcov štátu a zamestnávateľov v dozornej rade Spoločnej zdravotnej poisťovne spomedzi kandidátov predložených vládou tak, aby medzi nimi mali po dvoch zástupcoch ministerstvo vnútra, ministerstvo obrany a ministerstvo dopravy.

(9) Výzvu na predloženie návrhov podľa odseku 7 zasiela príslušným odborovým organizáciám a zhromaždeniam delegátov Spoločná zdravotná poisťovňa.

(10) Ak orgány uvedené v odsekoch 4 a 7 nepredložia vláde návrhy na členov dozornej rady do 60 dní pred skončením funkčného obdobia člena dozornej rady alebo do 30 dní od odvolania alebo vzdania sa funkcie člena dozornej rady, vláda predloží národnej rade návrh zvoliť členov dozornej rady aj bez návrhu týchto orgánov, pri splnení podmienok uvedených v odsekoch 4 a 7.

(11) Členom dozornej rady nevzniká voľbou za člena dozornej rady pracovný pomer k verejnoprávnej zdravotnej poisťovni.

(12) Predsedu a podpredsedu dozornej rady volí a odvoláva dozorná rada zo svojich členov.

(13) Funkčné obdobie člena dozornej rady je päťročné a začína plynúť dňom zvolenia do funkcie. Funkciu člena dozornej rady možno vykonávať najviac počas dvoch po sebe nasledujúcich funkčných období.

(14) Člen dozornej rady je povinný vykonávať svoju pôsobnosť s náležitou starostlivosťou, ktorá zahŕňa povinnosť vykonávať ju s odbornou starostlivosťou a v súlade so záujmami verejnoprávnej poisťovne a verejným záujmom. Pri výkone svojej pôsobnosti nesmie uprednostňovať svoje záujmy alebo záujmy tretích osôb pred záujmami verejnoprávnej poisťovne a verejným záujmom.

(15) Predsedovi dozornej rady patrí za výkon jeho funkcie mesačná odmena vo výške dvojnásobku priemernej mesačnej mzdy. Podpredsedovi dozornej rady patrí za výkon jeho funkcie mesačná odmena vo výške 1,5-násobku priemernej mesačnej mzdy. Ostatným členom dozornej rady patrí za výkon ich funkcie mesačná odmena vo výške 1,3-násobku priemernej mesačnej mzdy. Mesačné odmeny sa vyplácajú z finančných prostriedkov verejnoprávnej poisťovne a sú výdavkami na prevádzkové činnosti zdravotnej poisťovne.9)
(16) Člen dozornej rady má nárok na úhradu nevyhnutných výdavkov spojených s výkonom pôsobnosti člena dozornej rady, ktoré sa uhrádzajú z finančných prostriedkov verejnoprávnej poisťovne a sú výdavkami na prevádzkové činnosti zdravotnej poisťovne.9)
(17) Výkon funkcie člena dozornej rady končí uplynutím jeho funkčného obdobia. Pred uplynutím funkčného obdobia výkon funkcie člena dozornej rady zaniká

a) vzdaním sa funkcie na základe písomného oznámenia člena dozornej rady doručeného vláde, ktorá ho bezodkladne predloží národnej rade; výkon funkcie v takom prípade zaniká uplynutím kalendárneho mesiaca nasledujúceho po mesiaci, v ktorom sa písomné oznámenie doručilo vláde,

b) odvolaním z funkcie,

c) smrťou alebo vyhlásením za mŕtveho.10)
(18) Člena dozornej rady odvolá národná rada na návrh vlády z jeho funkcie, ak

a) bol právoplatným rozsudkom súdu odsúdený za úmyselný trestný čin alebo bol právoplatne odsúdený za trestný čin a súd nerozhodol o podmienečnom odložení výkonu trestu odňatia slobody,

b) bol právoplatne pozbavený spôsobilosti na právne úkony alebo jeho spôsobilosť na právne úkony bola obmedzená,

c) začal vykonávať funkciu, povolanie, zamestnanie alebo činnosť, ktorá je nezlučiteľná s funkciou člena dozornej rady.

(19) Člena dozornej rady môže národná rada na návrh vlády odvolať z jeho funkcie aj z iných dôvodov, ako sú uvedené v odseku 18.

· odôvodnenie: Navrhujeme zmenu spôsobu voľby a odvolania členov dozornej rady verejnoprávnych poisťovní tak, že voľbu a odvolanie uskutoční národná rada na návrh vlády – takto by mala byť zabezpečená vyššia miera nezávislosti členov dozornej rady voči členom správnej rady, ktorých volí a odvoláva vláda. Návrh, aby členov dozornej rady volila a odvolávala národná rada, nie je v našom právnom poriadku nový, keďže národná rada v minulosti (počas účinnosti zákona č. 273/1994 Z.z. o zdravotnom poistení) volila a odvolávala členov správnej rady aj dozornej rady Všeobecnej zdravotnej poisťovne. Súčasťou návrhu na zmenu spôsobu voľby a odvolania členov dozornej rady verejnoprávnych poisťovní sú aj legislatívno-technické pripomienky. Podobne, ako v prípade správnej rady (nový § 8 ods. 6), aj tu je potrebné výslovne upraviť zodpovednosť členov dozornej rady vyjadrením ich povinnosti vykonávať pôsobnosť s odbornou/náležitou starostlivosťou, ako to bolo v akciovej spoločnosti a ich povinnosti uprednostňovať verejný záujem. 

· túto pripomienku považujeme za zásadnú

· § 12 ods. 1 
· navrhované znenie: (1) Dozorná rada vykonáva kontrolu dodržiavania právnych predpisov, štatútu a vnútorných predpisov verejnoprávnej poisťovne, zmluvných vzťahov verejnoprávnej poisťovne a jej celkového hospodárenia a dohliada na výkon pôsobnosti generálneho riaditeľa a zamestnancov v priamej riadiacej pôsobnosti generálneho riaditeľa.
· odôvodnenie: navrhujeme rozšírenie kompetencií dozornej rady aj na dohľad nad vrcholovým manažmentom verejnoprávnej poisťovne
· § 12 ods. 2 
· navrhované znenie: (2) Členovia dozornej rady sú oprávnení zisťovať stav a spôsob hospodárenia verejnoprávnej poisťovne, najmä nazerať do dokladov, záznamov a iných podkladov týkajúcich sa hospodárenia verejnoprávnej poisťovne a požadovať potrebné vysvetlenia od generálneho riaditeľa, členov správnej rady a zamestnancov verejnoprávnej poisťovne.
· odôvodnenie: navrhujeme rozšírenie povinných subjektov z vedúceho útvaru vnútornej kontroly na všetkých zamestnancov verejnoprávnej poisťovne, čo vytvorí lepšie predpoklady pre kvalifikovaný výkon pôsobnosti členov dozornej rady
· § 13 ods. 2 
· navrhované znenie: (2) Predseda dozornej rady je povinný zvolať zasadanie dozornej rady na základe písomného návrhu ministra zdravotníctva, predsedu úradu, generálneho riaditeľa, správnej rady alebo najmenej dvoch členov dozornej rady do siedmich dní od doručenia písomného návrhu; ak predseda dozornej rady túto povinnosť nesplní, zasadanie dozornej rady zvolá bez zbytočného odkladu ten, kto o jej zvolanie oprávnene požiadal.
· odôvodnenie: navrhujeme zosúladenie tohto ustanovenia s obdobným ustanovením týkajúcim sa zvolávania správnej rady (§ 10 ods. 2)
· § 14 ods. 5 
· navrhované znenie: (5) Generálny riaditeľ je povinný vykonávať svoju pôsobnosť s náležitou starostlivosťou, ktorá zahŕňa povinnosť vykonávať ju s odbornou starostlivosťou a v súlade so záujmami verejnoprávnej poisťovne a verejným záujmom. Pri výkone svojej pôsobnosti nesmie uprednostňovať svoje záujmy alebo záujmy tretích osôb pred záujmami verejnoprávnej poisťovne a verejným záujmom.
· odôvodnenie: zosúladenie tohto ustanovenia s ustanoveniami § 8 ods. 6 a § 11 ods. 14
· § 14 – za doterajší ods. 6 sa vkladajú nové ods. 7 a 8
· navrhované znenie: (7) Generálneho riaditeľa odvolá správna rada z jeho funkcie, ak
a) bol právoplatným rozsudkom súdu odsúdený za úmyselný trestný čin alebo bol právoplatne odsúdený za trestný čin a súd nerozhodol o podmienečnom odložení výkonu trestu odňatia slobody,

b) bol právoplatne pozbavený spôsobilosti na právne úkony alebo jeho spôsobilosť na právne úkony bola obmedzená,

c) začal vykonávať funkciu, povolanie, zamestnanie alebo činnosť, ktorá je nezlučiteľná s funkciou generálneho riaditeľa.

(8) 
Generálneho riaditeľa môže správna rada odvolať z jeho funkcie aj z iných dôvodov, ako sú uvedené v odseku 7.

· odôvodnenie: je zrejmé, že generálny riaditeľ môže byť odvolaný kedykoľvek aj bez uvedenia dôvodu, avšak podľa nášho názoru je vhodné rozlíšiť prípady, kedy odvolaný byť musí, od ostatných prípadov, kedy odvolaný byť môže
· § 15 ods. 1 písm. e)
· navrhované znenie: e) vymenúva a odvoláva vedúcich zamestnancov v priamej riadiacej pôsobnosti generálneho riaditeľa podľa organizačnej štruktúry verejnoprávnej poisťovne,
· odôvodnenie: legislatívno-technická úprava
· § 16

· navrhované znenie: 

(1) Na hospodárenie verejnoprávnej poisťovne sa vzťahujú ustanovenia osobitného zákona1) a ostatných všeobecne záväzných právnych predpisov o hospodárení zdravotných poisťovní, ak tento zákon neustanovuje inak.

(2) Majetok verejnoprávnej poisťovne tvoria hnuteľné a nehnuteľné veci, pohľadávky, iné práva a iné majetkové hodnoty nadobudnuté pri vzniku verejnoprávnej poisťovne a počas jej činnosti. Na účely tohto zákona sa súbor majetku verejnoprávnej poisťovne a záväzkov verejnoprávnej poisťovne označuje ako obchodné imanie verejnoprávnej poisťovne.

(3) Účtovným obdobím verejnoprávnej poisťovne je kalendárny rok . 

(4) Podrobné pravidlá hospodárenia je verejnoprávna poisťovňa povinná upraviť vnútorným predpisom, ktorý na návrh generálneho riaditeľa schvaľuje správna rada. Verejnoprávna poisťovňa je povinná do 15 dní od schválenia správnou radou uverejniť pravidlá hospodárenia na svojej internetovej stránke.
(5) Na povinnosť verejnoprávnej poisťovne ukladať listiny do zbierky listín sa primerane vzťahujú ustanovenia osobitného zákona12) vzťahujúce sa na obchodné spoločnosti; za listinu upravujúcu založenie verejnoprávnej poisťovne sa na tieto účely pokladá jej štatút.

Poznámka pod čiarou k odkazu 12) znie:

„12)
Zákon č. 530/2003 Z.z. v znení neskorších predpisov.“.
Doterajšie odkazy 12) až 26) sa označujú ako odkazy 13) až 27).
· odôvodnenie: Je potrebné, aby zákon vo vzťahu k hospodáreniu verejnoprávnych poisťovní odkazoval popri zákone č. 581/2004 Z.z. aj na ostatné všeobecne záväzné právne predpisy upravujúce hospodárenie zdravotných poisťovní, medzi ktoré patrí napríklad aj zákon č. 291/2002 Z.z. o Štátnej pokladnici a o zmene a doplnení niektorých zákonov. V odseku 2 sa definuje majetok verejnoprávnej poisťovne a na účely tohto zákona aj pojem „obchodné imanie“, ktorý má však priamu väzbu na podnikanie, t.j. na činnosť, ktorou vykonávanie verejného zdravotného poistenia verejnoprávnou poisťovňou nie je. Preto je vhodnejšie obchodné imanie v podobnom rozsahu, aký vyplýva z osobitného zákona (Obchodného zákonníka), definovať na vlastné účely priamo v tomto zákone. Úprava vedenia finančných prostriedkov, preukazovania minimálnej miery platobnej schopnosti a oznamovacích povinností je vzhľadom na ustanovenie § 3, ako aj § 16 ods. 1 nadbytočná, a preto ju navrhujeme vypustiť. V odseku 4 sa upravuje postup vydania vnútorného predpisu, ktorým sa upravia podrobné pravidlá hospodárenia verejnoprávnej poisťovne. Aj verejnoprávna poisťovňa, ako subjekt zapísaný do obchodného registra, musí ukladať do obchodného registra listiny v obdobnom rozsahu ako zdravotné poisťovne – akciové spoločnosti (odsek 5).    

· túto pripomienku považujeme za zásadnú

· § 17 – za doterajší ods. 2 sa vkladá nový ods. 3
· navrhované znenie: (3) Verejnoprávna poisťovňa je povinná do 15 dní od schválenia správnou radou uverejniť na svojej internetovej stránke výročnú správu. Výročná správa musí zostať uverejnená aspoň do uverejnenia výročnej správy za nasledujúci kalendárny rok.
· odôvodnenie: navrhované ustanovenie spolu s ustanovením § 16 ods. 4 druhej vety zabezpečuje, aby mala široká verejnosť prístup k základným informáciám o hospodárení verejnoprávnych poisťovní
· túto pripomienku považujeme za zásadnú

· § 18 ods. 1

· navrhované znenie: (1) Vlastné imanie verejnoprávnej poisťovne tvoria vlastné zdroje financovania majetku verejnoprávnej poisťovne podľa osobitného predpisu.
· odôvodnenie: legislatívno-technická úprava – vypustením prívlastku „obchodného“ došlo k spresneniu v súlade so skutočnosťou, že verejnoprávna poisťovňa je síce formálne podnikateľom, avšak nevykonáva podnikateľskú činnosť, preto nemôže mať svoj majetok označovaný ako „obchodný majetok“ 

· § 18 ods. 5 štvrtá veta
· navrhované znenie: (5) … Zvýšenie základného imania novými vkladmi uhrádza štát z rozpočtovej kapitoly ministerstva zdravotníctva; povinnosti vyplývajúce z osobitných predpisov upravujúcich poskytovanie štátnej pomoci16) tým nie sú dotknuté.  …
Poznámka pod čiarou k odkazu 16) znie:

„16)
čl. 87 až 90 Zmluvy o založení Európskeho spoločenstva (úplné znenie Úradný vestník Európskeho spoločenstva C 325, 24/12/2002), zákon č. 231/1999 Z.z. o štátnej pomoci v znení neskorších predpisov.“.
Doterajšie odkazy 16) až 27) sa označujú ako odkazy 17) až 28).
· odôvodnenie: pre vylúčenie akýchkoľvek pochybností navrhujeme doplniť odkaz na osobitné predpisy upravujúce štátnu pomoc
· § 19 ods. 2
· navrhované znenie: (2) Obchodno-finančný plán obsahuje najmä:
a) predpokladaný počet poistencov,

b) predpokladaný počet poskytovateľov zdravotnej starostlivosti, s ktorými bude mať verejnoprávna poisťovňa uzatvorenú zmluvu o poskytovaní zdravotnej starostlivosti17),
c) plán výnosov a nákladov,

d) plán príjmov a výdavkov,

e) plán finančných tokov a

f) plán investícií a predaja majetku.

Poznámka pod čiarou k odkazu 17) znie:

„17)
§ 7 zákona č. 581/2004 Z.z. v znení neskorších predpisov“.
Doterajšie odkazy 17) až 28) sa označujú ako odkazy 18) až 29).
· odôvodnenie: legislatívno-technická úprava spočívajúca v upresnení pojmu „poskytovateľ“ a v rozšírení náležitostí obchodno-finančného plánu o ďalšie prvky, ktoré zvyšujú informačnú hodnotu tohto plánu
· § 20 ods. 2 písm. b)
· navrhovaná úprava: zmena odkazu z „(§ 25 ods. 10)“ na „(§ 26 ods. 10)“
· odôvodnenie: legislatívno-technická úprava – v texte tohto ustanovenia je uvedený nesprávny odkaz
· § 22
· navrhované znenie: Poistný kmeň verejnoprávnej poisťovne sa môže na základe žiadosti verejnoprávnej poisťovne21) previesť iba na inú verejnoprávnu poisťovňu.
Poznámka pod čiarou k odkazu 21) znie:

„21) § 61 ods. 4 zákona č. 581/2004 Z.z.“.
Doterajšie odkazy 21) až 29) sa označujú ako odkazy 22) až 30).
· odôvodnenie: Návrh zákona o VZP nerozlišuje, či sa obmedzenie týka núteného prevodu poistného kmeňa (teda všetkých alebo časti potvrdených prihlášok na verejné zdravotné poistenie) podľa ust. § 61 ods. 1 zákona č. 581/2004 Z.z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov alebo dobrovoľného prevodu poistného kmeňa podľa ust. § 61 ods. 4 zákona cit. zákona. Z toho vyplýva, že Návrh zákona o VZP obmedzuje verejnoprávnu poisťovňu pri obidvoch uvedených typoch prevodov poistného kmeňa.
To znamená, že v prípade, ak verejnoprávnej poisťovni bude uložená sankcia prevodu poistného kmeňa, ani v prípade, ak sa táto poisťovňa rozhodne poistný kmeň previesť na základe vlastnej žiadosti, sa „súkromné“ zdravotné poisťovne nebudú môcť uchádzať a súťažiť (napríklad výškou ponúkanej odplaty) o prebratie jej poistného kmeňa, ale jedinou možnou preberajúcou zdravotnou poisťovňou bude druhá verejnoprávna poisťovňa (takže v prípade núteného prevodu poistného kmeňa bude musieť verejnoprávna poisťovňa previesť svoj poistný kmeň na druhú verejnoprávnu poisťovňu aj v prípade, že táto nebude ochotná zaplatiť jej za prevod žiadnu odplatu). Ak by v budúcnosti, hypoteticky, nastala situácia, že jedna z dvoch verejnoprávnych poisťovní zanikne (napr. v dôsledku prevodu poistného kmeňa a následného vrátania povolenia), navrhovaná právna úprava fakticky znemožní, aby úrad uložil zostávajúcej verejnoprávnej poisťovni sankciu prevodu poistného kmeňa, keďže nebude už jestvovať žiadna iná verejnoprávna poisťovňa, na ktorú by bolo možné poistný kmeň previesť. Rovnako nebude možné, aby táto verejnoprávna poisťovňa dobrovoľne previedla časť poistného kmeňa za odplatu a takto utŕženú odplatu použila na zlepšenie svojej hospodárskej situácie.

Takúto právnu úpravu možno jednoznačne označiť za zvýhodnenie verejnoprávnych poisťovní na trhu verejného zdravotného poistenia. To je však minimálne v rozpore s programovým vyhlásením vlády, podľa ktorého „vláda presadí také právne prostredie, v ktorom všetky zdravotné poisťovne budú mať rovnocenné podmienky bez ohľadu na ich právnu formu“.
Navrhovaná úprava smeruje k tomu, aby sa obmedzenie prevodu poistného kmeňa verejnoprávnej poisťovne vzťahovalo len na tzv. dobrovoľný prevod poistného kmeňa (§ 61 ods. 4 zákona), avšak aby v prípade núteného prevodu poistného kmeňa (§ 61 ods. 1 zákona) bolo možné poistný kmeň previesť na ktorúkoľvek zdravotnú poisťovňu.
· túto pripomienku považujeme za zásadnú

· § 23 ods. 5 až 7
· navrhované znenie: (5) Ak orgány uvedené v § 11 ods. 4 a 7 nepredložia ministrovi zdravotníctva návrhy na prvých členov dozornej rady do 45 dní od účinnosti tohto zákona, minister zdravotníctva môže podať návrh vláde na zvolenie členov dozornej rady aj bez návrhu týchto orgánov, pri splnení podmienok uvedených v § 11 ods. 4 a 7 a s prihliadnutím na ustanovenie § 11 ods. 4 tretej vety.
(6)
Vláda predloží národnej rade návrh na voľbu prvých členov dozornej rady najneskôr do 75 dní od účinnosti tohto zákona. Národná rada zvolí prvých členov dozornej rady najneskôr do 120 dní od účinnosti tohto zákona. Po uskutočnení tejto voľby minister zdravotníctva zvolá do 30 dní od zvolenia posledného člena dozornej rady ustanovujúce zasadanie dozornej rady, na ktorom dozorná rada zvolí prvého predsedu a podpredsedu dozornej rady.
(7) Správna rada, dozorná rada a generálny riaditeľ začnú vykonávať svoje funkcie dňom zápisu verejnoprávnej poisťovne do obchodného registra. Tým nie sú dotknuté oprávnenia správnej rady a dozornej rady podľa odsekov 2, 3 a 6.
· odôvodnenie: legislatívno-technická úprava – zmena odkazov v dôsledku navrhovanej úpravy ustanovenia § 11; vzhľadom na navrhovanú úpravu ustanovenia § 11 je tiež potrebné, aby aj prvých členov dozornej rady zvolila národná rada, a to v primeranej lehote; navrhované zmeny v odseku 7 smerujú k tomu, aby ešte pred zápisom verejnoprávnej poisťovne do obchodného registra mohli správna rada a dozorná rada uskutočniť voľbu svojich prvých predsedov a podpredsedov a správna rada aj vymenovanie prvého generálneho riaditeľa  

· § 23 – za doterajší ods. 7 sa vkladá nový ods. 8; doterajší ods. 8 sa označuje ako ods. 9
· navrhované znenie: (8) Generálny riaditeľ je povinný do 60 dní odo dňa zápisu verejnoprávnej poisťovne do obchodného registra vyhotoviť návrh štatútu, návrh organizačného poriadku a návrh vnútorného predpisu obsahujúceho pravidlá hospodárenia a predložiť ich spolu s návrhom na zvolanie mimoriadneho zasadania správnej rady predsedovi správnej rady. Až do schválenia týchto vnútorných predpisov sa verejnoprávna poisťovňa a jej orgány budú spravovať dočasným štatútom, dočasným organizačným poriadkom a dočasným vnútorným predpisom obsahujúcim pravidlá hospodárenia, ktorý na návrh právneho predchodcu príslušnej verejnoprávnej poisťovne (§ 2 ods. 1) vydá ministerstvo zdravotníctva.
· odôvodnenie: navrhujeme zakotviť povinnosť generálneho riaditeľa, aby po vzniku verejnoprávnej poisťovne v lehote 60 dní vyhotovil návrh najdôležitejších vnútorných predpisov; zároveň navrhujeme, aby počas prechodnej doby – do schválenia týchto vnútorných predpisov správnou radou – vydalo ich dočasnú podobu ministerstvo zdravotníctva
· § 24 ods. 3 
· navrhované znenie: (3) Okrem údajov ustanoveným osobitným predpisom22) sa do obchodného registra zapisuje aj meno, priezvisko, bydlisko, dátum narodenia a rodné číslo fyzickej osoby, ktorá je generálnym riaditeľom, členom správnej rady a dozornej rady verejnoprávnej poisťovne, s uvedením dňa vzniku a po jej skončení dňa skončenia funkcie.
· odôvodnenie: legislatívno-technická úprava – zosúladenie Návrhu zákona o VZP so zákonom o obchodnom registri
· § 26 ods. 11 až 13 
· uvedené ustanovenia vrátane poznámky pod čiarou k odkazu 28) navrhujeme vypustiť bez náhrady; doterajšie odkazy 29) a 30) sa označujú ako odkazy 28) a 29).

· odôvodnenie: Navrhované ustanovenia smerujú k tomu, aby Všeobecnej zdravotnej poisťovni štát bezodplatne poskytol do správy priestory, ktoré by inak mohla pri svojej činnosti používať len za trhových podmienok.
Problémom navrhovanej úpravy je, že toto zákonné opatrenie bezdôvodne zvýhodňuje Všeobecnú zdravotnú poisťovňu na trhu verejného zdravotného poistenia tým, že jej umožňuje využívať pri svojej činnosti majetok štátu, ktorý sa jej zveruje do správy, a teda Návrh zákona o VZP aj v tejto časti predstavuje formu poskytnutia štátnej pomoci, ktorá podlieha oznámeniu a následnému schváleniu Európskou komisiou. Navrhované opatrenie by zároveň predstavovalo porušenie povinnosti Slovenskej republiky chrániť a podporovať hospodársku súťaž podľa čl. 55 ods. 2 Ústavy. 

Navrhovaná právna úprava zároveň porušuje pravidlá postavenia verejných podnikov podľa čl. 86 Zmluvy o ES, ktorého základným významom a účelom je zabezpečenie súťaže medzi podnikmi na spoločnom trhu tak, aby bola dodržaná zásada rovnakého postavenia súkromných a verejných podnikov. Bezodplatné poskytnutie majetku štátu do správy Všeobecnej zdravotnej poisťovne je nepochybne v rozpore s uvedenou zásadou, keďže túto poisťovňu zvýhodňuje, a tým trh verejného zdravotného poistenia deformuje.
Tu je potrebné zopakovať, že podmienky pre použitie výnimky z aplikácie pravidiel hospodárskej súťaže podľa čl. 86 ods. 2 Zmluvy o ES v danom prípade nie sú splnené, keďže Všeobecnej zdravotnej poisťovni sa Návrhom zákona o VZP nezverujú žiadne osobitné úlohy, ktoré by ostatné zdravotné poisťovne nemuseli plniť a na plnenie ktorých by bolo bezodplatné poskytnutie majetku štátu nevyhnutné.

Okrem uvedeného je potrebné uviesť, že bezodplatné poskytnutie majetku štátu do správy Všeobecnej zdravotnej poisťovne je v rozpore programovým vyhlásením vlády, podľa ktorého „vláda presadí také právne prostredie, v ktorom všetky zdravotné poisťovne budú mať rovnocenné podmienky bez ohľadu na ich právnu formu“.
· túto pripomienku považujeme za zásadnú

Pripomienky k článku II. Návrhu zákona o VZP:

· bod 1. (§ 2 ods. 1)
· navrhované znenie: „(1) Zdravotná poisťovňa je akciová spoločnosť2) alebo verejnoprávna zdravotná poisťovňa2a) so sídlom na území Slovenskej republiky založená alebo zriadená na účely verejného zdravotného poistenia,3) ktorá vykonáva verejné zdravotné poistenie na základe povolenia na vykonávanie verejného zdravotného poistenia (ďalej len „povolenie“). 

Poznámka pod čiarou k odkazu 2a) znie:

„2a)
 Zákon č. ....../2007 Z.z. o verejnoprávnych zdravotných poisťovniach a o zmene a doplnení niektorých zákonov.“.
· odôvodnenie: legislatívno-technická úprava textu, ktorá vyplýva z toho, že principiálne nesúhlasíme so zmenou účelu, na ktorý sa zdravotné poisťovne zakladajú. Existujúce zdravotné poisťovne boli založené ako podnikatelia, ktorí podnikajú v oblasti vykonávania verejného zdravotného poistenia. Zmena podnikateľského subjektu na nepodnikateľský vykonaná bez súhlasu dotknutého subjektu je v rozpore s Ústavou Slovenskej republiky a medzinárodnými zmluvami, ktorými je Slovenská republika viazaná. V podrobnostiach odkazujeme na bod č. 2 všeobecnej časti týchto pripomienok.

· túto pripomienku považujeme za zásadnú

· body 2. až 5.
· v dôsledku zmeny navrhovanej v bode 1. navrhujeme prečíslovanie odkazov k poznámkam pod čiarou tak, že doterajší odkaz 3a) sa označuje ako odkaz 2a),  doterajší odkaz 2b) sa označuje ako odkaz 4a) a doterajší odkaz 2c) sa označuje ako odkaz 4b).

· odôvodnenie: legislatívno-technická úprava
· bod 6. [§ 13 ods. 1 písm. c)]
· navrhované znenie: c) voľbu osôb navrhovaných za členov predstavenstva a členov dozornej rady zdravotnej poisťovne, vymenovanie alebo voľbu osôb navrhovaných za generálneho riaditeľa a za členov správnej rady a členov dozornej rady verejnoprávnej zdravotnej poisťovne, menovanie prokuristov zdravotnej poisťovne alebo verejnoprávnej zdravotnej poisťovne, ustanovenie za vedúcich zamestnancov v priamej riadiacej pôsobnosti predstavenstva zdravotnej poisťovne alebo generálneho riaditeľa verejnoprávnej zdravotnej poisťovne a osôb zodpovedných za výkon vnútornej kontroly zdravotnej poisťovne alebo verejnoprávnej zdravotnej poisťovne,
· odôvodnenie: legislatívno-technická úprava – formulačné upresnenie pôvodne navrhovanej zmeny 
· bod 7. [§ 15 ods. 2 písm. a) a b)]
· uvedené ustanovenia navrhujeme vypustiť bez náhrady
· odôvodnenie: povinnosť zriadiť oddelenú správu pre jednotlivé poistné druhy a viesť pre tieto poistné druhy oddelenú analytickú evidenciu existuje aj v súčasnej právnej úprave; navrhované zákonné obmedzenie použitia kladného výsledku hospodárenia v okruhu verejného zdravotného poistenia len na tvorbu rezervného alebo ostatných fondov tvorených zo zisku, resp. na krytie prípadnej straty je v rozpore s Ústavou Slovenskej republiky a medzinárodnými zmluvami, ktorými je Slovenská republika viazaná. V podrobnostiach odkazujeme na bod č. 2 všeobecnej časti týchto pripomienok.
· túto pripomienku považujeme za zásadnú

Pripomienky k článku III. Návrhu zákona o VZP:

· vzhľadom na to, že navrhovaná zmena zákona o daniach z príjmov súvisela s článkom II. bodom 7. Návrhu zákona o VZP, ktorý sme navrhli vypustiť bez náhrady, rovnako navrhujeme vypustiť bez náhrady aj celý článok III. Návrhu zákona o VZP
Pripomienky k článku IV. Návrhu zákona o VZP:

· navrhované znenie: V § 14 ods. 7 sa slová „zdravotné poisťovne zriadené zákonom“ nahrádzajú slovami „verejnoprávne zdravotné poisťovne“.
· odôvodnenie: legislatívno-technická úprava

Pripomienky k článku V. Návrhu zákona o VZP:

· v dôsledku toho, že ustanovenia, ktoré mali byť účinné od 1. júla 2007, navrhujeme vypustiť bez náhrady, účinnosť celého zákona navrhujeme ponechať na 1. januára 2008
Na záver si Vás dovoľujeme požiadať, aby ste v akýchkoľvek záležitostiach týkajúcich sa týchto pripomienok (vrátane ich prerokovania v rozporovom konaní, ak ich v plnom rozsahu nebudete akceptovať) kontaktovali výlučne Ing. Igora Dorčáka (tel. č. 0903 607 530, e‑mail: idorcak@sideria.sk) alebo MUDr. Eduarda Kováča (tel. č. 0915 725 392, e‑mail: kovac@zzp-sr.sk). 

S pozdravom

Ing. Igor Dorčák

prezident ZZP SR

*) 	Poukazujeme na podobné razantné opatrenie, ktoré vykonal český štát prakticky v identickom ústavnoprávnom prostredí v oblasti siete zdravotníckych zariadení, keď prevažne samosprávne zdravotnícke zariadenia (zariadenia obcí a krajov, zriadené v rôznych právnych formách, vrátane akciových spoločností) chcel zákonom č. 245/2006 Sb. o veřejných neziskových ústavných zdravotnických zařízeních nútene transformovať na novú právnu formu neziskových nemocníc, ktoré mali vytvoriť kostru siete ústavných zariadení s privilegovaným čerpaním prostriedkov z verejného zdravotného poistenia oproti „neprivilegovaným“ ústavným zariadeniam, ktoré sa do nútenej siete nedostali. V náleze č. Pl. ÚS 51/06 český ústavný súd k tomu uviedol, že „ústavní soud v žádném případě nezpochybňuje právo státu, s ohledem na jeho ústavní odpovědnost, na zajištění práv plynoucích z čl. 31 Listiny… Toto právo však nelze pojímat absolutně, tj. v tom smyslu, že v zájmu jeho zajištění lze zcela eliminovat všechna ostatní práva a ústavně chráněné hodnoty, tedy i právo na samosprávu a právo na ochranu vlastnictví.“. I tu musel byť uskutočnený test proporcionality, kde ústavný súd uznal legitímnosť cieľa vytvoriť optimálnu sieť zdravotníckych zariadení s cieľom zabezpečiť poskytovanie verejných zdravotníckych služieb. Opatrenie, ktorým malo byť nútené prevedenie určitých samosprávnych zdravotníckych zariadení na neziskové organizácie/nemocnice, však súd označil za opatrenie, ktoré nespĺňa kritériá nevyhnutnosti, t.j. kritériá, ktoré velia z možných prostriedkov na dosiahnutie sledovaného cieľa použiť ten najšetrnejší. Český ústavný súd označil navrhované opatrenia v zákone č. 245/2006 Sb., ktoré o.i. predstavovali nútené obmedzenie vlastníckeho práva územnej samosprávy, dokonca za nesystémové, a to vo svetle záverov Rady Európskej únie o hodnotách zdravotníckych systémov, ktoré sme vyššie citovali. Okrem iného mu na nich vadilo aj to, že štát ich nijakým spôsobom samospráve nemienil kompenzovať.


*) pre zjednodušenie orientácie v navrhovaných zmenách sú tie pasáže v dotknutých ustanoveniach, ktoré sa majú doplniť alebo zmeniť, zvýraznené podčiarknutím

